SKRIFTLIG FORESPØRGSEL E-3502/01

af Erik Meijer (GUE/NGL) til Kommissionen

(8. januar 2002)

Om: Forskydning af dele af Kyoto-forpligtelser i forbindelse med elektricitetsfremstilling fra importlande til producentlande

1. Hvorledes ser Kommissionen på, at Nederlandene søger at sikre opfyldelse af CO2-forpligtelserne i Kyoto-aftalen om klimaændringer (i 2010 en reduktion af udledningen med 6 % i forhold til referenceåret 1990 i stedet for den nuværende overskridelse på 7 %) ved at importere mere elektricitet fra nabolandene, således at de drivhusgasser, elektricitetsfremstillingen skaber, ikke længere tilregnes Nederlandene, men Tyskland, Frankrig, Belgien eller andre EU-stater?

2. Hvorledes har Kommissionen til hensigt at opnå den balance mellem udbud og efterspørgsel, den udtrykker ønske om i svaret på min forespørgsel E-0959/01(1), samt at udnytte de årlige kontroller og en europæisk infrastrukturplan i denne forbindelse?

3. Er Kommissionen rede til at sikre, at der fastlægges et loft for import af elektricitet til medlemsstaterne, således at beregningen af Kyoto-forpligtelserne bringes i overensstemmelse med de enkelte staters forpligtelser?

(1) EFT C 318 E af 13.11.2001, s. 162.

Svar afgivet på Kommissionens vegne af Loyola de Palacio

(21. februar 2002)

1. Kommissionen forstår udmærket godt at det kan hjælpe Nederlandene til at opfylde sin Kyoto-målsætning at indføre et stor del af sit elektricitetsbehov fra nabolandene. Så længe Kyoto-protokollens regler og EF-traktatens bestemmelser overholdes, kan medlemsstaterne selv afgøre, hvordan de vil opfylde Kyoto-målsætningerne. Kommissionen vil imidlertid gerne påpege, at den ikke er sikker på, at denne elektricitetsimport kan opretholdes i fremtiden, da den afhænger af markedsudviklingen. Kommissionen ser med tilfredshed, at Nederlandene træffer strukturforanstaltninger for frit at kunne opfylde sine Kyoto-forpligtelser, f.eks. ved at foretage betydelige investeringer i vindkraft og fremme investeringer i vedvarende energi ved at fritage elektricitet fra vedvarende energikilder for energiafgift.

2. Kommissionen vil på grundlag af rapporter fra de nationale myndigheder aflægge rapport om efterspørgsels-/udbudsbalancen i Fællesskabet og i de forskellige medlemsstater. Det er de nationale myndigheder, som skal sikre, at efterspørgsels-/forsyningsbalancen ikke forstyrres, så der opstår knaphed. Kommissionen er imidlertid overbevist om, at der er behov for efterspørgselsstyrende foranstaltninger for at opnå ligevægt mellem udbud og efterspørgsel eller for at bevare den. Kommissionen påtænker derfor at foreslå et direktiv om efterspørgselsstyring i energisektoren. I infrastruktur-meddelelsen(1) påviser Kommissionen nogle svagheder i de europæiske gas- og elektricitetsforsyningsnet og peger på, hvilke foranstaltninger der skal træffes for at fjerne disse flaskehalse, heriblandt mere rationel og gennemsigtig udnyttelse af sammenkoblingslinjerne og i nogle tilfælde øget kapacitet for at give medlemsstaterne mulighed for at udnytte det indre marked fuldt ud.

3. Kommissionen har ikke tænkt sig at indføre noget loft for medlemsstaternes elektricitetsimport. Fællesskabet og medlemsstaterne vil ratificere Kyoto-protokollen inden den 1. juni 2002 og skal derfor opfylde de forpligtelser, protokollen indebærer, når først den er trådt i kraft. Det kan de imidlertid ikke gøre uden at følge det indre markeds regler, og at forbyde import er derfor en foranstaltning, der i almindelighed ikke kan accepteres.

(1) KOM(2001) 775.